གསུང་རབ་ཀྱི་མཚན་བྱང་ལུས་ཀྱི་སྒོ་ནས་དབྱེ་བ་བཞག་ན་ཁག་གཉིས་ཡོད་དེ།གཅིག་ནི་ཚིག་ལྷུག་དང་གཞན་ཞིག་ནི་ཚིགས་བཅད་ཀྱི་རྣམ་པ་ཅན་ཞིག་ཡིན།ཚིག་ལྷུག་གི་རྣམ་པ་ནི་རྒྱུན་དུ་ནས་མཐོང་འབེལ་བའི་མཚན་བྱང་ཞིག་ཡིན་དཔེར་ན་བློ་བཟང་རྒྱ་མཚོའི་སྤྲིན་ནམ་ཅོ་ནེ་བླ་མ་རིན་པོ་ཆེསམཛད་པའི་རྟེན་འབྲེལ་བསྟོད་པའི་འགྲེལ་བ་སྤེལ་བསྟོད་མ་ལྟ་བུ་ཡིན།གཞན་ཚིགས་བཅད་ཀྱི་རྣམ་པ་ནི་མཁས་པ་སོ་སོས་རང་རང་དགོས་པའི་དབང་གིས་གསུང་རབ་ལ་མཚན་བྱང་སྙན་ཆ་དོད་པོ་དང་བློ་བ་བཟུང་བདེ་བའི་སླད་དུ་ཚིགས་བཅད་ཀྱི་རྣམ་པའི་ཐོག་ནས་མཚན་བྱང་སྙན་པོ་བཏགས་ཡོད་པ་སྟེ།བློ་བཟང་ཆོས་ཀྱི་དབང་ཕྱུག་གམ་སྐལ་བཟང་གར་དབང་གི་གསུང་རབ་སྟེ་ནམ་མཁའ་རྣམ་འབྱོར་གར་གྱི་དབང་པོ་ཡིས།།འཁྲུལ་སྣང་རོལ་བར་ཤར་བའི་རྫུན་ཆོས་ལས།།རྗེ་བཙུན་སེང་ལྡེང་ནགས་སྒྲོལ་སྒྲུབ་པའི་ཐབས།།འཕྲིན་ལས་གནས་ལྡན་ཙནྡན་མ་ནི་བཞུགས།།བསྟན་པར་མི་བྱ་དམ་ཚིག་རྡོ་རྗེའི་རྒྱ།།ཞེས་པ་འདི་ལྟར་བྲིས་མཛད་མོད་ཀྱང་དོན་ཚུར་རྡོག་གཅིག་ཏུ་དྲིལ་ན་སེང་ལྡེང་ནགས་ཀྱི་སྒྲོལ་མའི་སྒྲུབ་ཐབས་ཞེས་པ་དེ་ཡིན།གཞན་ཡང་ཕོ་བྲང་པོ་ཏ་ལར་བཞུགས་པའི་འཇམ་དབྱངས་ཐུབ་བསྟན་རྒྱ་མཚོའིགསུང་རབ་ཀྱི་མཚན་བྱང་སྟེ།སྙིང་དང་འདྲ་བའི་སློབ་མ་ལ།།སྙིང་ནས་གདམས་པའི་བསླབ་བྱ་ནི།།སྙིང་གཏམ་བཅུ་གསུམ་ཞེས་བྱ་བ།།སྙིང་གི་རི་མོ་མཚོན་བྱེད་ལགས།།ཞེས་མཚན་བྱང་སྙན་ངག་གི་རྒྱན་ལས་སྐོར་བའི་རྒྱན་གྱི་ཐོག་ནས་ཤིན་ཏུ་སྙན་ཆ་ལྡན་པའི་དཔེ་མིང་ཞིག་བཏགས་གནང་འདུགདེ་དང་འདྲ་བ་སྨིན་གླིང་ལོ་ཆེན་དྷརྨ་ཤྲིས་མཛད་པའི་གསུང་འབུམ་གྱི་མཚན་བྱང་ལའང་ཚིགས་བཅད་ཀྱི་ལམ་ནས་མཚན་བྱང་གསོལ་བ་མང་པོ་ཞིག་མཇལ་རྒྱུ་འདུགདེ་ལྟར་རྣ་བར་སྙན་ཞིང་ཡིད་འགུགས་པའི་དཔེ་མིང་ཡོད་ཚེ་རྒྱ་ཆེའི་གསུང་རབ་རིག་པའི་ཕྱག་ལས་གནང་མཁན་དང་དཔེ་ཆ་བ་དག་གི་ཡིད་རང་དབང་མེད་པར་འཕྲོག་ཐུབ་ཙ་ན་རྒྱ་ཆེའི་དཔེ་ཆ་བ་དང་ཀློག་པ་པོས་ཆེད་མངགས་དཔེ་མིང་དེ་དག་ཡིད་ལ་བཙན་པོས་མ་བཟུང་ཀྱང་མཚན་བྱང་ཐད་ཀར་ཡིད་ལ་ཡོང་སླ་བའི་སླད་དུ་ཡིན་པ།སྔོན་གྱི་སྐྱེས་ཆེན་དམ་པ་རྒྱན་དྲུག་ཕྱོགས་གཉིས་ལ་སོགས་ཀྱིས་མཛད་པའི་རྒྱ་གཞུང་མང་པོ་ཞིག་ཚིགས་བཅད་ཀྱི་ལམ་ནས་སུག་བྲིས་གནང་བ་ཡང་རྒྱུ་མཚན་དེ་ལས་མ་འདས་སོ་ཞེས་སྔོན་བྱོན་སྐྱེ་བོ་དམ་པ་དེ་དག་མང་ཆེ་བ་ཞིག་བོད་ལ་དུས་རབསཔའི་རྗེས་ནས་དར་བ་ཞིག་ཡིན་པར་སེམས།གང་ཡིན་ཞེས་ན་ཆོས་རྗེ་ས་པཎ་གྱིས་སྙན་གཞུང་ཐོག་མར་ཁོང་གི་མཁས་འཇུག་ཏུ་ངོ་སྤྲོད་གནང་བ་དང་རྗེས་སུ་ཤོང་དཔང་རྣམ་གཉིས་ཀྱིས་སྙན་གཞུང་མེ་ལོང་མ་བོད་ཏུ་བསྒྱུར་ཏེ།འཆད་ཉན་གྱི་ལམ་དུ་དྲངས་གནང་སྟབས་བོད་ལ་ཡང་གནའ་དཔེའི་ལུས་ཙམ་མ་ཡིན་པར་གནའ་དཔེའི་མཚན་བྱང་ཡང་སྙན་ཆ་ལྡན་པ་མང་པོ་ཞིག་ཞར་དང་ཞོར་ལ་ཐོན་པ་རེད།